നിറയെ യാത്രക്കാര്, മെമു ഓടിത്തുടങ്ങി കോട്ടയം: നിറയെ യാത്രക്കാരുമായി മെമു സര്വീസ്. യാത്രക്കാരുടെ കാത്തിരിപ്പിനൊടുവില് കഴിഞ്ഞ തിങ്കളാഴ്ചയാണു കോട്ടയം വഴിയുള്ള മെമു സര്വീസ് ആരംഭിച്ചത്. കോവിഡിനെത്തുടര്ന്നു കഴിഞ്ഞ ഏപ്രിലിലാണ് മെമു സര്വീസ് നിര്ത്തിയത്. മെമുവിലെ സ്ഥിരം യാത്രക്കാരുടെ ഏറെ നാളത്തെ ആവശ്യമായിരുന്ന സീസണ് ടിക്കറ്റ് പുനഃസ്ഥാപിച്ചിട്ടുണ്ട്. കഴിഞ്ഞ ദിവസം മുതല് സര്വീസ് ആരംഭിച്ചതോടെ കൊല്ലം, എറണാകുളം ഭാഗത്തേക്കുള്ള സ്ഥിരം യാത്രക്കാര്ക്ക് ഏറെ ആശ്വാസകരമായിരിക്കുകയാണ്. മുന്കൂട്ടി ബുക്ക് ചെയ്യാതെ കൗണ്ടര് ടിക്കറ്റ് എടുത്ത് യാത്ര ചെയ്യാനും സൗകര്യമുണ്ട്. പുലര്ച്ചെ നാലിന് കൊല്ലത്തുനിന്നു പുറപ്പെടുന്ന ട്രെയിന് രാവിലെ 6.13നു കോട്ടയത്ത് എത്തും. 8.25ന് എറണാകുളത്ത് എത്തുകയും ചെയ്യും. വൈകുന്നേരം 6.15ന് എറണാകുളത്തുനിന്നും പുറപ്പെടുന്ന ട്രെയിന് രാത്രി 7.43ന് കോട്ടയത്തും 10.15ന് കൊല്ലത്തും എത്തിച്ചേരും. 12 കംപാര്ട്ടുമെന്റുകളുള്ള ട്രെയിനാണ് ഓടുന്നത്. എസി സൗകര്യമില്ല. 2010ല് കോട്ടയം വഴി മെമു സര്വീസ് ആരംഭിക്കുന്പോള് എട്ട് കംപാര്ട്ടുമെന്റുകളാണുണ്ടായിരുന്നത്. പിന്നീട് അധികമായി നാല് കംപാര്ട്ടുമെന്റുകള് കൂട്ടിച്ചേര്ക്കുകയായിരുന്നു. ഹാള്ട്ട് സ്റ്റേഷനുകളില് സ്റ്റോപ്പ് വേണം കോട്ടയത്തുനിന്നും കൊല്ലം, എറണാകുളം ഭാഗത്തേക്കുള്ള യാത്രക്കാര്ക്ക് ഏറെ സൗകര്യപ്രദമാണ് മെമു സര്വീസ്. കോട്ടയത്തിനു കൊല്ലത്തിനുമിടയിലുള്ള ഹാള്ട്ട് സ്റ്റേഷനുകളില് സ്റ്റോപ്പ് അനുവദിക്കാത്തതിനാല് നിരവധി യാത്രക്കാര് ബുദ്ധിമുട്ടുകയാണ്. കുമാരനല്ലൂര്, കടുത്തുരുത്തി, കാഞ്ഞിരമറ്റം, ചോറ്റാനിക്കര റോഡ് എന്നിവയാണ് ഹാള്ട്ട് സ്റ്റേഷനുകള്. ഹാള്ട്ട് സ്റ്റേഷനായിരുന്ന കൊല്ലത്തിനു സമീപമുള്ള മണ്റോ തുരുത്തില് സ്റ്റോപ്പ് അനുവദിച്ചിരുന്നു. ഹാള്ട്ട് സ്റ്റേഷനുകളില് സ്റ്റോപ്പ് അനുവദിച്ചാലും നിലവിലെ സമയക്രമത്തില് വലിയ മാറ്റമുണ്ടാകില്ല. അടിയന്തരമായി ഹാള്ട്ട് സ്റ്റേഷനുകളില് സ്റ്റോപ്പ് അനുവദിക്കണമെന്ന് ആവശ്യപ്പെട്ട് ഓള് കേരള റെയില്വേ യൂസേഴ്സ് അസോസിയേഷന് സംസ്ഥാനപ്രസിഡന്റ് കെ.ജെ. പോള് മാന്വെട്ടം സംസ്ഥാന സര്ക്കാരിനും തോമസ് ചാഴികാടന് എംപിക്കും റെയില്വേ അധികൃതര്ക്കും നിവേദനം നല്കിയിട്ടുണ്ട്.